DOKUMENT JE ELEKTRONSKO PODPISAN!

Podpisnik: Tanja Pucelj Vidović Izdajatelj certifikata: SI-PASS-CA

Številka certifikata: 00D6034AF700000000575 Potek veljavnosti: 05. 09. 2028

Čas podpisa: 06. 01. 2025 15:01

Št. dokumenta: 35409-166/2024-2570-11

DOKUMENT JE ELEKTRONSKO PODPISAN!

Podpisnik: Ljubiša Stanojević Izdajatelj certifikata: SI-PASS-CA

Številka certifikata: 00F15538D900000000575 Potek veljavnosti: 04. 12. 2028

Čas podpisa: 06. 01. 2025 14:38

Št. dokumenta: 35409-166/2024-2570-11



Številka: 35409-166/2024-2570-11

Datum: 06. 01. 2025

Ministrstvo za okolje, podnebje in energijo izdaja na podlagi 38.b člena Zakona o državni upravi (Uradni list RS, št. 113/05 – uradno prečiščeno besedilo, 89//07 – odl. US, 126/07 – ZUP-E, 48/09, 8/10 – ZUP-G, 8/12 – ZVRS-F, 21/12, 47/13, 12/14, 90/14, 51/16, 36/21, 82/21, 189/21, 153/22

in 18/23), četrtega odstavka 118. člena Zakona o urejanju prostora (Uradni list RS, št. 199/21, 18/23 – ZDU-1O, 78/23 – ZUNPEOVE in 95/23 – ZIUOPZP), v povezavi s 101a. členom Zakona o ohranjanju narave (Uradni list RS, št. 96/04-ZON-UPB2, 61/06 – ZDru-1, 8/10 – ZSKZ-B, 46/14, 21/18 – ZNOrg, 31/18, 82/20, 3/22 – ZDeb, 105/22 – ZZNŠPP in 18/23 – ZDU-1O), na vlogo

Mestne občine Murska Sobota, Kardoševa ulica 2, 9000 Murska Sobota, ki jo po pooblastilu zastopa ZEU družba za načrtovanje in inženiring d.o.o., Ulica Staneta Rozmana 5, 9000 Murska Sobota, za izdajo mnenja o obveznosti izvedbe celovite presoje vplivov na okolje za Tretje spremembe in dopolnitve Občinskega prostorskega načrta Mestne občine Murska Sobota, naslednje

# M N E N J E

1. V postopku priprave Tretjih sprememb in dopolnitev Občinskega prostorskega načrta

Mestne občine Murska Sobota je treba izvesti postopek celovite presoje vplivov na okolje.

1. V postopku priprave Tretjih sprememb in dopolnitev Občinskega prostorskega načrta Mestne občine Murska Sobota ni treba izvesti presoje sprejemljivosti vplivov izvedbe plana v naravo na varovana območja.
2. V tem postopku ni bilo stroškov.

# O b r a z l o ž i t e v :

I

Ministrstvo za okolje, podnebje in energijo, Direktorat za okolje, Sektor za okoljske presoje (v nadaljnjem besedilu: ministrstvo) je dne 18.10.2024 prejelo vlogo Mestne občine Murska Sobota, Kardoševa ulica 2, 9000 Murska Sobota (v nadaljnjem besedilu: pripravljavec plana), ki jo po pooblastilu pripravljavca plana št. 3500-0004/2023-11 (710) z dne 3.07.2024 zastopa ZEU družba za načrtovanje in inženiring d.o.o., Ulica Staneta Rozmana 5, 9000 Murska Sobota, za izdajo mnenja o obveznosti izvedbe celovite presoje vplivov na okolje v postopku priprave Tretjih sprememb in dopolnitev Občinskega prostorskega načrta Mestne občine Murska Sobota (v nadaljnjem besedilu: plan), na podlagi določil 118. člena Zakona o urejanju prostora (Uradni list RS, št. 199/21, 18/23 – ZDU-1O, 78/23 – ZUNPEOVE in 95/23 – ZIUOPZP; v nadaljnjem

besedilu: ZUreP-3). Dokumentacija za pripravo plana je bila do 21.10.2024 naložena na spletnem strežniku: <https://we.tl/t-kLDzA8iLWH>, in sicer:

* Gradivo za pridobitev mnenja ministrstva, pristojnega za celovito presojo vplivov na okolje o potrebnosti izvedbe celovite presoje vplivov na okolje v postopku priprave SD OPN 3 (izdelovalec: ZEU d.o.o., Murska Sobota, št. SD OPN 1/24, oktober 2024),
* Hidrogeološko poročilo in ocena poplavne ogroženosti za vojašnico Berek v Murski Soboti s kartami poplavne nevarnosti in kartami razredov poplavne nevarnosti (nerecenzirana študija, izdelovalec: INŽENIRING ZA VODE, d.o.o., Pot za Brdom 102, 1000 Ljubljana, št. C40-FR/10, november 2010, februar, april 2011),
* Idejna zasnova (IDZ) Vseslovenskega centra za protipoplavno zaščito (VSLO-CPPZ) v Murski Soboti (izdelovalec: Projektivni biro Lazar d.o.o., Murska Sobota, št. P32-24, junij 2024),
* mnenje Zavoda RS za varstvo narave, OE Maribor, št. 3563-0321/2024-2 z dne 8.08.2024 o verjetno pomembnih vplivih na varovana območja in o obveznosti izvedbe presoje sprejemljivosti na varovana območja.

Pripravljavec plana je v vlogi navedel, da po njegovem mnenju predlagani plan ne predstavlja prostorske ureditve, ki bi bila poseg v okolje, za katerega je treba izvesti presojo vplivov na okolje, v skladu s predpisi, ki urejajo varstvo okolja, za katero se zahteva presoja sprejemljivosti na varovana območja ali ki bi lahko pomembneje vplivala na okolje, zaradi česar zanjo v postopku priprave plana ni potrebno izvesti celovite presoje vplivov na okolje.

II

V skladu z določili prvega odstavka 118. člena ZUreP-3 se za občinski prostorski načrt (v nadaljnjem besedilu: OPN) izvede celovita presoja vplivov na okolje. Občina ne zaprosi ministrstva, pristojnega za celovito presojo vplivov na okolje, za izdajo odločitve o obveznosti izvedbe celovite presoje vplivov na okolje (v nadaljnjem besedilu: CPVO). Obseg in vsebina okoljskega poročila se prilagodita vsebini OPN. Ne glede na prvi odstavek tega člena, CPVO ni treba izvesti v postopku priprave sprememb in dopolnitev OPN, če občina o tem pridobi mnenje ministrstva, pristojnega za celovito presojo vplivov na okolje. Občina lahko zaprosi za mnenje, če presodi, da se s tem aktom ne načrtujejo prostorske ureditve, ki bi bile poseg v okolje, za katerega je treba izvesti presojo vplivov na okolje, v skladu s predpisi, ki urejajo varstvo okolja, za katere se zahteva presoja sprejemljivosti na varovana območja ali ki bi lahko pomembneje vplivale na okolje. Skladno z določili četrtega odstavka 118. člena ZUreP-3, ministrstvo, pristojno za celovito presojo vplivov na okolje, o mnenju iz prejšnjega odstavka obvesti občino v 30 dneh po prejetju zaprosila. To mnenje je zavezujoče in se skupaj s sklepom o pripravi OPN objavi v prostorskem informacijskem sistemu.

Na podlagi določil četrtega odstavka 19. člena ZUreP-3 se CPVO izvede v skladu s predpisi, ki urejajo varstvo okolja, če ZUreP-3 ne določa drugače. Presoja sprejemljivosti na varovana območja se v okviru celovite presoje vplivov na okolje izvede v skladu s predpisi, ki urejajo ohranjanje narave in varstvo okolja. Odločanje o obveznosti izvedbe CPVO in izvedba postopka CPVO sta v skladu z določili petega odstavka 19. člena ZUreP-3, nesamostojna dela postopka priprave prostorskega izvedbenega akta.

V skladu z določili 77. člena Zakona o varstvu okolja (Uradni list RS, št. [44/22,](https://www.uradni-list.si/glasilo-uradni-list-rs/vsebina/2022-01-0873) [18/23](https://www.uradni-list.si/glasilo-uradni-list-rs/vsebina/2023-01-0348) – ZDU- 1O, [78/23](https://www.uradni-list.si/glasilo-uradni-list-rs/vsebina/2023-01-2478) – ZUNPEOVE in [23/24;](https://www.uradni-list.si/glasilo-uradni-list-rs/vsebina/2024-01-0693) v nadaljnjem besedilu: ZVO-2) je treba v postopku priprave plana, programa, načrta ali drugega splošnega akta, katerega izvedba lahko pomembno vpliva na okolje, izvesti CPVO, s katero se ugotovijo in ocenijo vplivi na okolje in vključenost zahtev varstva okolja, ohranjanja narave, varstva človekovega zdravja in kulturne dediščine v plan ter pridobiti potrdilo ministrstva o sprejemljivosti njegove izvedbe na okolje. Drugi odstavek 77. člena ZVO-2 določa, da se za plan izvede CPVO, če se s planom določa ali načrtuje poseg v okolje, za katerega je treba izvesti presojo vplivov na okolje skladno z določbami 89. člena ZVO-2, ali če je

zanj zahtevana presoja sprejemljivosti po predpisih o ohranjanju narave. Vlada RS v skladu s četrtim odstavkom 89. člena ZVO-2 predpiše vrste posegov, za katere je treba izvesti presojo vplivov na okolje, na podlagi njihovih značilnosti, lokacije in možnih vplivov na okolje. Obveznost te presoje se ugotavlja na podlagi Uredbe o posegih v okolje, za katere je treba izvesti presojo vplivov na okolje (Uradni list RS, št. 51/14, 57/15, 26/17, 105/20 in 44/22; v nadaljnjem besedilu: Uredba o PVO).

V skladu z določili četrtega odstavka 77. člena ZVO-2 se, ne glede na določbe prejšnjih odstavkov tega člena, CPVO ne izvede za plan, izdelan na podlagi plana, za katerega je bila že izvedena CPVO, če za planirane posege niso določeni novi ali podrobnejši izvedbeni pogoji, če ne vsebuje novih posegov ali ne zajema novih območij glede na plan, na podlagi katerega je pripravljen. Skladno z določili šestega odstavka 77. člena ZVO-2 se ministrstvo pred odločitvijo o tem, ali je treba za plan izvesti CPVO, predhodno posvetuje tudi z ministrstvi in organizacijami, pristojnimi za področja, na katera bi plan lahko pomembno vplival.

Na podlagi določil 101. člena Zakona o ohranjanju narave (Uradni list RS, št. [96/04](https://www.uradni-list.si/glasilo-uradni-list-rs/vsebina/2004-01-4233) – uradno prečiščeno besedilo, [61/06](https://www.uradni-list.si/glasilo-uradni-list-rs/vsebina/2006-01-2567) – ZDru-1, [8/10](https://www.uradni-list.si/glasilo-uradni-list-rs/vsebina/2010-01-0254) – ZSKZ-B, [46/14,](https://www.uradni-list.si/glasilo-uradni-list-rs/vsebina/2014-01-1918) [21/18](https://www.uradni-list.si/glasilo-uradni-list-rs/vsebina/2018-01-0887) –ZNOrg, [31/18,](https://www.uradni-list.si/glasilo-uradni-list-rs/vsebina/2018-01-1402) [82/20,](https://www.uradni-list.si/glasilo-uradni-list-rs/vsebina/2020-01-1235) [3/22](https://www.uradni-list.si/glasilo-uradni-list-rs/vsebina/2022-01-0014) – ZDeb, [105/22](https://www.uradni-list.si/glasilo-uradni-list-rs/vsebina/2022-01-2603) – ZZNŠPP in [18/23](https://www.uradni-list.si/glasilo-uradni-list-rs/vsebina/2023-01-0348) – ZDU-1O; v nadaljnjem besedilu: ZON) se presoja sprejemljivosti vplivov oziroma posledic plana glede na varstvene cilje izvede za plane, ki bi lahko pomembno vplivali na zavarovano območje, posebno varstveno območje ali potencialno posebno ohranitveno območje sami po sebi ali v povezavi z drugimi plani.

III

Ministrstvo je v postopku, v skladu z 2. členom Uredbe o merilih za ocenjevanje verjetnosti pomembnejših vplivov izvedbe plana, programa, načrta ali drugega splošnega akta in njegovih sprememb na okolje v postopku celovite presoje vplivov na okolje (Uradni list RS, št. 9/09 in 44/22 – ZVO-2; v nadaljnjem besedilu: Uredba o merilih), ocenjevalo verjetnosti pomembnejših vplivov predmetnega plana in ugotavljalo, ali se z njim določa ali načrtuje poseg v okolje, za katerega je treba izvesti presojo vplivov na okolje skladno z določbami 89. člena ZVO-2 in Priloge 1 k Uredbi o PVO.

Na podlagi preučitve dokumenta »Gradiva za pridobitev mnenja ministrstva, pristojnega za celovito presojo vplivov na okolje o potrebnosti izvedbe celovite presoje vplivov na okolje v postopku priprave SD OPN 3« (izdelovalec: ZEU d.o.o., Murska Sobota, št. SD OPN 1/24, oktober 2024), ter »Idejne zasnove (IDZ) Vseslovenskega centra za protipoplavno zaščito (VSLO- CPPZ) v Murski Soboti« (izdelovalec: Projektivni biro Lazar d.o.o., Murska Sobota, št. P32-24, junij 2024), je ministrstvo ugotovilo, da pripravljavec plana na območju Berek, ki leži na severnem robu mesta Murska Sobota, načrtuje umestitev Vseslovenskega centra za protipoplavno zaščito (v nadaljnjem besedilu: VSLO-CPPZ) v Murski Soboti, za potrebe Ministrstva za obrambo RS, Uprave RS za zaščito in reševanje. VSLO-CPPZ bo umeščen na zemljiščih s parc. št. 3269/1, 3314/2, 3315/2, 3316/7, 3317/1 in 3317/2, vse v k.o. Murska Sobota, s skupno površino okoli 7,3 ha. Ureditveno območje leži v enoti urejanja prostora (EUP) z oznako SO 122, s podrobnejšo namensko rabo prostora z oznako f – območja za potrebe obrambe zunaj naselij. Ureditveno območje plana je bilo že pred sprejemom Odloka o Občinskem prostorskem načrtu Mestne občine Murska Sobota (Uradni list RS, št. 63/14, 54/16; v nadaljnjem besedilu Odlok o OPN) opredeljeno kot stavbno zemljišče (območje razpršene gradnje in ostala stavbna zemljišča). Za omenjeno EUP je bil že pred sprejemom Odloka o OPN izdelan in sprejet Odlok o občinskem podrobnem prostorskem načrtu za prostorske ureditve skupnega pomena za vojašnico Berek (Uradni list RS, št. 12/12), ki je bil pri pripravi Odloka o OPN povzet kot način urejanja prostora predmetne EUP. V fazi priprave Odloka o OPN je bilo izdelano tudi Okoljsko poročilo (izdelovalec: Oikos, svetovanje za razvoj d.o.o., avgust 2010), v katerem je bila z vidika vplivov na okolje

presojana sprememba podrobnejše namenske rabe prostora iz območij razpršene gradnje in ostalih stavbnih zemljišč v območja za potrebe obrambe.

S predmetnim planom je predvidena sprememba obstoječe podrobnejše namenske rabe prostora in posledično tudi prostorsko izvedbenih pogojev. Obravnavano območje bo razdeljeno na dve območji. Del območja bo še vedno ostal opredeljen kot območje za potrebe obrambe zunaj naselij, del pa bo namenjen umestitvi VSLO-CPPZ. Območje enote urejanja prostora z oznako SO 122 in obstoječo podrobnejšo namensko rabo prostora z oznako f – območja za potrebe obrambe zunaj naselij, bo razdeljeno na štiri dele, znotraj katerih se opredelijo različne rabe prostora (v idejni zasnovi označena kot območja A, B, C in D):

* območje A, z obstoječo dovozno cesto ter namensko rabo P – območja prometne infrastrukture, podrobnejšo namensko rabo PC – površine cest,
* območje B s parcelami ob obstoječi dovozni cesti do območja in namensko rabo N – območja za potrebe varstva pred naravnimi in drugimi nesrečami, ki so namenjena za izvajanje dejavnosti s področja varstva in zaščite pred naravnimi in drugimi nesrečami, z gradnjo sprejemno – servisnih objektov s pripadajočimi manipulativnimi in parkirnimi površinami,
* območje C s parcelami v izmeri okoli 6,32 ha, z novo namensko rabo N – območja za potrebe varstva pred naravnimi in drugimi nesrečami, na katerih je predvidena umestitev objektov VSLO-CPPZ ter
* območje D z zemljiščem, kateremu se ne spremeni osnovna podrobnejša namenska raba prostora z oznako f – območja za potrebe obrambe zunaj naselij.

Na območju C je načrtovana umestitev in gradnja upravno – poslovne stavbe za potrebe Izpostave Uprave RS za zaščito in reševanje Murska Sobota, Regijskega centra za obveščanje Murska Sobota, Štaba Civilne zaščite za Pomurje, enot in služb Civilne zaščite, društev in drugih nevladnih organizacij v sklopu sistema zaščite in reševanja prebivalstva na lokalni in regionalni ravni (gasilci, RKS OZ, potapljačev, kinologov, radioamaterjev, tabornikov, skavtov idr.), stavb za logistiko in manipulativnih površin**,** s predavalnicami za usposabljanje operativnih sestavov za protipoplavno zaščito, vadbenega poligona za usposabljanje in kondicioniranje lokalnih, regijskih, državnih in tujih sestavov za protipoplavno zaščito, vadbeni gasilski regijski poligoni, vadbenega poligona in učnih prostorov s predavalnicami za usposabljanje operativnih sestavov za protipoplavno zaščito, usposabljanje in vadbo tehnično reševalnih enot Civilne zaščite – regionalno – lokalnih enot za hitre intervencije za obvladovanje podnebno pogojenih nesreč, enot za prečrpavanje večjih količin vode, ter vadbeni gasilski regijski poligoni, namestitvenih prostorov (kampusa) s spremljevalnimi prostori ter spremljajočih objektov in površin, pristajališča za helikopterje, črpališča za vodo za vadbene poligone, podpornih prostorov (za oskrbo z elektriko, ogrevanje, vodo, brezprekinitveno napajanje idr.), parkirnih površin za osebna in tovorna vozila, komunikacijskih poti in drugih zunanjih manipulativnih površin.

Na ureditvenem območju predmetnega plana oziroma v njegovi neposredni bližini se nahaja vsa razpoložljiva komunalna oprema in gospodarska javna infrastruktura, ki jo predvidena investicija potrebuje za svoje nemoteno delovanje. Dostop do ureditvenega območja je zagotovljen z obstoječo dostopno potjo, ki se neposredno navezuje na kategorizirano občinsko lokalno cesto (269050-1) in je prav tako predmet spremembe podrobnejše namenske rabe prostora v sklopu priprave predmetnega plana. Ob kategorizirani občinski lokalni cesti poteka obstoječi vodovod. Izvedba priključkov predvidenih objektov znotraj ureditvenega območja plana na javno komunalno infrastrukturo je možna v soglasju in pod pogoji upravljavcev komunalnih vodov.

Ministrstvo je na podlagi preučitve besedilnega in grafičnega dela gradiv za pripravo plana ugotovilo, da se s predmetnim planom ne načrtuje poseg v okolje, opredeljen v Prilogi 1 k Uredbi o PVO, poglavju G »Urbanizem in gradbeništvo«, podpoglavju G.I »Urbanistični posegi« ali

podpoglavju G.II »Graditev objektov«, za katerega je obvezna presoja vplivov na okolje, s tem pa tudi ni podan razlog za uvedbo postopka CPVO v skladu z določili 89. člena ZVO-2 in Priloge 1 k Uredbi o PVO.

IV

Ministrstvo je v skladu s 3. členom Uredbe o merilih v postopku ocenjevanja verjetnosti pomembnejših vplivov plana in ugotavljanja razlogov za uvedbo postopka CPVO, izvedlo posvetovanje z ministrstvi in organizacijami, ki sodelujejo v postopku CPVO, s preučitvijo naslednjih mnenj, pridobljenih v postopku:

* Zavoda RS za varstvo narave, OE Maribor, št. 3563-0321/2024-2 z dne 8.08.2024,
* Ministrstva za kulturo, Direktorata za kulturno dediščino, št. 3501-114/2024-3340-6 z dne 16.12.2024,
* Ministrstva za zdravje, Direktorata za javno zdravje, št. 354-204/2021-8 z dne 24.10.2024 ter Nacionalnega laboratorija za zdravje, okolje in hrano, št. 2940-09/1649-24 / NP – 5252303 z dne 24. 10. 2024,
* Ministrstva za kmetijstvo, gozdarstvo in prehrano, z vidika gozdarstva in lovstva, št. 3401- 30/2008/33 z dne 8.11.2024,
* Ministrstva za kmetijstvo, gozdarstvo in prehrano, Direktorata za kmetijstvo, št. 3502- 97/2024/3 z dne 2.12.2024,
* Ministrstva za kmetijstvo, gozdarstvo in prehrano, Direktorata za hrano in ribištvo, št. 350- 1/2024/354 z dne 2.12.2024,
* Ministrstva za okolje, podnebje in energijo, Direktorata za okolje, Sektorja za okolje, št.

35400-303/2023-2570-321 z dne 12.11.2024, ter

* Ministrstva za naravne vire in prostor, Direkcije RS za vode, št. 35011-12/2024-3 z dne 5.12.2024.

Zavod RS za varstvo narave, OE Maribor je v mnenju št. 3563-0321/2024-2 z dne 8.08.2024 navedel, da po pregledu dokumentacije ugotavlja, da območje plana in njegovega daljinskega vpliva leži izven posebnega varstvenega območja (Natura 2000) in zavarovanega območja, zato ocenjuje, da presoje sprejemljivosti vplivov izvedbe plana v naravo na varovana območja ni treba izvesti. Ministrstvo po preučitvi mnenja z vidika varstva narave, v povezavi s pregledom gradiv za pripravo plana sledi oceni mnenjedajalca, da presoje sprejemljivosti vplivov izvedbe plana v naravo na varovana območja ni treba izvesti, ter z njo soglaša.

Ministrstvo za kulturo, Direktorat za kulturno dediščino je v mnenju št. 3501-114/2024-3340-6 z dne 16.12.2024 navedlo, da na podlagi prejetega gradiva ugotavlja, da na območju plana in v območju presoje vplivov ni enot kulturne dediščine, vpisanih v register nepremične kulturne dediščine. S planom se bo obravnavano območje izločilo iz veljavnega podrobnega prostorskega izvedbenega akta in se bodo za območje določili podrobni prostorski izvedbeni pogoji v OPN Murska Sobota. V veljavnem OPN Murska Sobota so v 27. in 28. odstavku 93. člena, že določeni ustrezni ukrepi za varstvo arheoloških ostalin, zato meni, da ni verjetnosti pomembnejših vplivov plana na kulturno dediščino in (potencialne) arheološke ostaline, ter da za plan ni potrebna posebna strateška presoja z vidika vpliva na kulturno dediščino. Na podlagi preučitve navedenega mnenja ministrstvo soglaša z ugotovitvami mnenjedajalca s področja varovanja kulturne dediščine, da v postopku ni treba izvesti strateške presoje vplivov z vidika varstva kulturne dediščine.

Ministrstvo za zdravje, Direktorat za javno zdravje je v mnenju št. 354-204/2021-8 z dne 24.10.2024 navedlo, da soglaša z mnenjem, ki ga je zanj pripravil Nacionalni laboratorij za zdravje, okolje in hrano (NLZOH), pod št. 2940-09/1649-24 / NP – 5252303 z dne 24. 10. 2024. NLZOH je v mnenju, pripravljenem za Ministrstvo za zdravje, navedel, da se s planom sicer

spreminja namenska raba prostora, vendar se s spremembo ne ustvarja novih konfliktnih območij, zato ne predvideva pomembnih kumulativnih in daljinskih vplivov na varovanje zdravja in ljudi. Območje se ne nahaja na vodovarstvenem območju, zato ni pričakovati pomembnih vplivov na oskrbo prebivalstva s skladno zdravstveno ustrezno pitno vodo. Mnenjedajalec ocenjuje, da s stališča varovanja zdravja ljudi pred vplivi iz okolja ni treba izvesti celovite presoje vplivov na okolje. Ministrstvo sledi ugotovitvam mnenjedajalca s področja varstva zdravja ljudi v zvezi z verjetnimi vplivi izvedbe predmetnega plana na okolje in se z njimi strinja.

Ministrstvo za kmetijstvo, gozdarstvo in prehrano je v mnenju št. 3401-30/2008/33 z dne 8.11.2024 z vidika gozdarstva in lovstva, navedlo, da se predmetno območje plana po Gozdnogospodarskem načrtu za gozdnogospodarsko enoto Ravensko (2017-2026) nahaja v ureditveni enoti 06002 in zajema cca. 1 ha gozdov. Po Gozdnogospodarskem načrtu za gozdnogospodarsko območje Murska Sobota (2021-2030) sta na tej površini poudarjeni klimatska in obrambna funkcija gozda na 1. stopnji. Predlagane spremembe in dopolnitve OPN ne posegajo na območje varovalnih gozdov, razglašenih z Uredbo o varovalnih gozdovih in gozdovih s posebnim namenom (Uradni list RS, št. 88/05, 56/07, 29/09, 91/10, 1/13, 39/15 in 191/20). Mnenjedajalec ocenjuje, da izvedba plana ne bo bistveno vplivala na nadaljnje zagotavljanje pogojev za evidentirane funkcije gozdov v ureditveni enoti 06002, ter ne pričakuje pomembnejših vplivov na okolje z vidika gozdarstva in lovstva. Ministrstvo sledi oceni mnenjedajalca z vidika s področja gozdarstva in lovstva, ter se z navedenimi ugotovitvami v zvezi s pomembnejšimi vplivi plana na gozd tudi strinja.

Ministrstvo za kmetijstvo, gozdarstvo in prehrano, Direktorat za kmetijstvo je v mnenju št. 3502- 97/2024/3 z dne 2.12.2024 navedlo, da plan ne posega na zemljišča s kmetijsko namensko rabo (K1, K2), zato se do posegov ne bo opredeljevalo ter podaja mnenje, da za plan z vidika varstva kmetijskih zemljišč ni treba delati celovite presoje vplivov na okolje. Ministrstvo sledi oceni mnenjedajalca s področja varovanja kmetijskih zemljišč o verjetnosti pomembnejših vplivov izvedbe plana na okolje z vidika varovanja kmetijskih površin, ter se strinja z oceno, da za plan ni treba izvesti CPVO.

Ministrstvo za kmetijstvo, gozdarstvo in prehrano, Direktorat za hrano in ribištvo je v mnenju št. 350-1/2024/354 z dne 2.12.2024 navedlo, da naj se strokovne smernice v zvezi z načrtovanjem posegov na območju površinskih voda in vodnih in priobalnih zemljišč, poseganja v vodotoke, prepovedi odlaganja odpadkov ter odvodnjavanja meteornih voda s funkcionalnih površin z izlivom neposredno v vodotok, odstranjevanja zarasti na brežinah vodnih teles, določitve in izvedbe ukrepov za preprečitev razširjanja invazivnih tujerodnih rastlinskih vrst na območju struge in brežin vodotokov, ki lahko imajo vpliv na ribe in njihove vodne habitate, vsebinsko ter smiselno vključijo v tekstovni in grafični del dokumentacije, kot njen sestavni del. Mnenjedajalec je tudi navedel, da v kolikor bodo omenjene vsebine vključene v dokumentacijo, izvedba prostorskega akta ne bo imela pomembnejših vplivov na okolje in izvedba postopka CPVO ne bo potrebna. Ministrstvo sledi ugotovitvam mnenjedajalca s področja ribištva ter se strinja z oceno, da za plan ni treba izvesti CPVO.

Ministrstvo za okolje, podnebje in energijo, Direktorat za okolje, Sektor za okolje je posredovalo mnenje št. 35400-303/2023-2570-321 z dne 12.11.2024, s stališča presoje vplivov izvedbe plana z vidika vplivov elektromagnetnih sevanj (EMS), svetlobnega onesnaževanja, odpadkov in degradiranega okolja, posegov v tla in kakovosti zraka na okolje. Mnenjedajalec je v zvezi z emisijami iz virov EMS podal oceno, da v gradivu vplivi niso opisani, vendar če bo na območju nameščen kakšen vir EMS bodo nastali vplivi na okolje, zato je potrebno izvesti CPVO. V zvezi s svetlobnim onesnaževanjem je mnenjedajalec podal oceno, da vplivi v gradivu niso opisani, če pa bo nameščena zunanja razsvetljava, se bo pojavilo svetlobno onesnaženje, ki ga na sedaj neposeljenem območju ni, zato je potrebno izvesti CPVO. Glede odpadkov in degradiranega okolja je mnenjedajalec opozoril na dosledno uporabo določb in izrazov iz veljavne zakonodaje.

Opredelitve ali pomena izrazov, ki so opredeljeni v zakonu ali podzakonskih aktih, ni dovoljeno spreminjati. Z vidika obvladovanja degradiranih območij je treba posebno pozornost posvetiti območjem, kjer so se v preteklosti odmetavali odpadki (npr. zapuščenim industrijskim območjem in gramoznim jamam, kamnolomom…), še posebej, če gre za prisotnost azbestnih in drugih gradbenih odpadkov. Pred vsakim posegom v okolje je zato potrebno izvesti predhodne preiskave tal. Podatki o Potencialno onesnaženih območjih so na voljo na spletni strani ARSO, Atlas okolja, potencialno onesnažena območja. Mnenjedajalec je tudi podal ugotovitev, da tla in kakovost zraka v gradivu nista bila obravnavana, zato se ni opredelil glede vplivov izvedbe plana na tla in kakovost zraka.

Ministrstvo na podlagi preučitve mnenja z vidika vplivov EMS, v povezavi z načrtovano umestitvijo objektov Vseslovenskega centra za protipoplavno zaščito za potrebe Ministrstva za obrambo RS, Uprave RS za zaščito in reševanje, ne sledi oceni mnenjedajalca o potrebi izvedbe CPVO, saj se s predmetnim planom načrtuje umestitev objektov za obrambne potrebe, zaščito, reševanje in pomoč, opremljenih z napravami za brezžično komunikacijo, za katere v skladu z drugim odstavkom 1. člena Uredbe o elektromagnetnem sevanju v naravnem in življenjskem okolju (Uradni list RS, št. [70/96,](https://www.uradni-list.si/glasilo-uradni-list-rs/vsebina/1996-01-3819) [41/04](https://www.uradni-list.si/glasilo-uradni-list-rs/vsebina/2004-01-1694) – ZVO-1 in [44/22](https://www.uradni-list.si/glasilo-uradni-list-rs/vsebina/2022-01-0873) – ZVO-2) ne veljajo določbe navedene uredbe. Ministrstvo prav tako ne sledi oceni, da je z vidika svetlobnega onesnaževanja treba v primeru namestitve zunanje razsvetljave na sedaj neposeljenem območju izvesti CPVO, saj se v skladu z določili drugega odstavka 2. člena Uredbe o mejnih vrednostih svetlobnega onesnaževanja okolja (Uradni list RS, št. 81/07, 109707, 62/10, 46/13 in 44/22 – ZVO-2) določbe te uredbe ne uporabljajo za emisijo svetlobe v okolje, ki nastaja zaradi vojaških, obrambnih ali zaščitnih dejavnosti na območjih za potrebe obrambe ter varstva pred naravnimi in drugimi nesrečami, določenimi s predpisi, ki urejajo prostor.

Ministrstvo za naravne vire in prostor, Direkcija RS za vode je v mnenju št. 35011-12/2024-3 z dne 5.12.2024 navedlo, da je na podlagi gradiva in vpogleda v lastne evidence ugotovilo, da bo navedeni plan verjetno pomembneje vplival na okolje s stališča vpliva izvedbe plana na vodni režim in stanje voda ter varstvo pred škodljivim delovanjem voda. Po pregledu razpoložljivih evidenc in podatkov, ki so dostopni na spletnem portalu eVode, je bilo ugotovljeno, da se predmetno območje nahaja na poplavnem območju, ki je določeno z opozorilno karto poplav in z modelirano karto poplav (poplave fluvialnega tipa), ki bo služila za novelacijo opozorilne karte poplav. Iz priloženega elaborata »Hidrogeološko poročilo in ocena poplavne ogroženosti za vojašnico Berek v Murski Soboti s kartami poplavne nevarnosti in kartami razredov poplavne nevarnosti« (izdelovalec: INŽENIRING ZA VODE, d.o.o. Ljubljana, št. C40-FR/10, november 2010, februar, april 2011), ki s strani DRSV ni bil pregledan in potrjen ter ga kot takšnega ni možno relevantno upoštevati pa izhaja, da je območje poplavno ogroženo, oziroma da se na predmetnem območju pojavljajo v večjem obsegu razred majhne poplavne nevarnosti ter v manjšem obsegu razreda srednje in preostale poplavne nevarnosti. Predmetno območje ne posega na vodovarstveno območje ter na erozijsko ogroženo območje in območje pojavljanja zemeljskih plazov. Ministrstvo po preučitvi predmetnega mnenja in navedenega elaborata sledi ugotovitvam mnenjedajalca s področja upravljanja z vodami, njegovi oceni o verjetnih vplivih izvedbe plana na vodni režim, stanje voda, varstvo pred škodljivim delovanjem voda, ter soglaša z mnenjem o obveznosti izvedbe CPVO za predmetni plan.

V

Na podlagi preučitve vloge pripravljavca plana, gradiv ter posvetovanja z ministrstvi in organizacijami, pristojnimi za področja, na katera bi plan lahko pomembno vplival (varstvo narave, kulturne dediščine, zdravja ljudi pred vplivi iz okolja, vodnega režima, stanja voda in upravljanja z vodami, kmetijskih površin, gozdov, ribištva, odpadkov, tal), izvedenega s preučitvijo pridobljenih mnenj o verjetnih vplivih izvedbe plana na okolje, je ministrstvo ugotovilo, da:

* se s planom načrtuje prostorska ureditev za potrebe obrambe ter varstva pred naravnimi in drugimi nesrečami, s katero se spreminja tudi namenska raba prostora in prostorski izvedbeni pogoji, določeni z OPN,
* se s planom ne načrtuje poseg v okolje, za katerega je presoja vplivov na okolje obvezna,
* izvedba plana ne bo vplivala na kulturno dediščino,
* se s planom ne načrtuje ureditev, ki bi pomembno vplivala na zdravje in počutje ljudi,
* s planom načrtovane ureditve ne bodo vplivale na varstvo kmetijskih zemljišč, gozdov, lovstvo, ribe in njihove vodne habitate,
* bo izvedba plana verjetno pomembneje vplivala na vodni režim in stanje voda ter varstvo pred škodljivim delovanjem voda, saj je območje plana poplavno ogroženo,

zato je odločilo, da je za plan treba izvesti postopek CPVO, kot je navedeno v 1. točki izreka tega mnenja.

Ministrstvo je v postopku tudi ugotovilo, da na območju obravnave plana ni naravnih vrednot, zavarovanih območij ali območij pomembnih za biotsko raznovrstnost, ureditveno območje plana leži izven neposrednega in daljinskega vpliva na posebna varstvenega območja (Natura 2000) in zavarovana območja, zato je odločilo, da za plan ni treba izvesti presoje sprejemljivosti vplivov izvedbe plana na varovana območja po določilih 101. člena ZON, kot je navedeno v 2. točki izreka tega mnenja.

Za izvedbo CPVO mora pripravljavec plana v skladu z določili 78. člena ZVO-2 zagotoviti izdelavo okoljskega poročila, v katerem se skladno z Uredbo o okoljskem poročilu in podrobnejšem postopku celovite presoje vplivov izvedbe planov na okolje Uradni list RS, št. [73/05](https://www.uradni-list.si/glasilo-uradni-list-rs/vsebina/2005-01-3253) in [44/22](https://www.uradni-list.si/glasilo-uradni-list-rs/vsebina/2022-01-0873) – ZVO-2) opredelijo, opišejo in ovrednotijo vplivi izvedbe plana na okolje in možne alternative, ob upoštevanju ciljev in geografskih značilnosti območja, na katerega se plan nanaša.

V tem postopku stroški niso nastali, zato je ministrstvo odločilo tako, kot je navedeno v 3. točki

izreka tega mnenja.

Skladno z določili četrtega odstavka 118. člena ZUreP-3 je to mnenje zavezujoče in se skupaj s sklepom o pripravi sprememb in dopolnitev OPN objavi v prostorskem informacijskem sistemu.

Pripravil:

Ljubiša Stanojević

Podsekretar

dr. Tanja Pucelj Vidović

Vodja Sektorja za okoljske presoje

Vročiti (elektronsko):

* Mestna občina Murska Sobota; mestna.obcina@murska-sobota.si
* ZEU d.o.o., Murska Sobota; zeu@zeu.si

V vednost (elektronsko):

* Zavod RS za varstvo narave, OE Maribor; info.mb@zrsvn.si
* Ministrstvo za kulturo, Direktorat za kulturno dediščino; gp.mk@gov.si
* Ministrstvo za zdravje, Direktorat za javno zdravje; gp.mz@gov.si
* Ministrstvo za kmetijstvo, gozdarstvo in prehrano, Direktorat za kmetijstvo; gp.mkgp@gov.si
* Ministrstvo za kmetijstvo, gozdarstvo in prehrano, Direktorat za hrano in ribištvo; gp.mkgp@gov.si
* Ministrstvo za kmetijstvo, gozdarstvo in prehrano, Direktorat za gozdarstvo in lovstvo; gp.mkgp@gov.si
* Ministrstvo za okolje, podnebje in energijo, Direktorat za okolje, Sektor za okolje; gp.mope@gov.si
* Ministrstvo za naravne vire in prostor, Direkcija RS za vode; gp.drsv@gov.si